《题石桥》
宋代·孙何

六月岩崖似九秋，兴公辞赋好淹留。
杉松迤逦连华顶，钟磬依稀近沃洲。
枕水古碑卿相撰，拂云新刹帝王修。
高僧尽解飞金锡，谁是当年白道猷。

作者简介：（961—1004）蔡州汝阳人，字汉公。少识音韵，善诗文，为王禹偁所重，与丁谓齐名。太宗淳化三年进士第一。累迁右司谏。真宗朝历权户部判官、京东转运副使、判太常礼院、知制诰掌三班院。屡有建言，尝疏请将三司所辖还户部，渐复六部各司其职之制，又极论军政腐败，将帅无能及畏懦玩寇等。有《驳史通》及文集。